19. schôdza NR SR - 3.deň - A. dopoludnia
Dátum: 2024-09-13
Poslanec: Luščíková, Darina (PS)
Druh vystúpenia: Vystúpenie v rozprave

192. Vážení kolegovia, vážené kolegyne, vážený pán predsedajúci, ja budem pokračovať v slovách mojej kolegyne Tamary Stohlovej a budem upozorňovať na babráctvo a amaterizmus Slovenskej národnej strany, ako rovnako aj zbytočnosť ministerstva cestovného ruchu a športu, pretože tento zákon určite spadá pod jeho gesciu a nielen pod gesciu poslancov. Zopakujem cieľ návrhu, ktorým je odstránenie nejednoznačnosti výkladu právnej úpravy sezónnej práce na účely dohody o pracovnej činnosti na výkon sezónnej práce. Slovenská národná strana podľa tohto návrhu tvrdí, že výkon práce v pohostinstvách, reštauráciách a ubytovacích zariadeniach je len vecou sezónnej práce, pretože momentálny návrh sezónnej práce, vlastne momentálna definícia sezónnej práce, tak ako je stanovená v Zákonníku práce, hovorí o tom, že sezónna práca v zariadeniach cestovného ruchu je vtedy, ak sa týka vodných tokov, ak je pri lanovkách, ak je pri vodných plochách, ak sa prevádzkuje v súvislosti s letnými tábormi detskými, a nehovorí nič o tom, že sa týka kompletného cestovného ruchu. Takže už tento cieľ návrhu naozaj zavádza, pretože to nie je o jednoznačnosti. Podľa návrhu Slovenskej národnej strany by sa stalo jednoznačným to, že všetky práce v reštauráciách, v stravovacích zariadeniach, v ubytovacích zariadeniach sú len sezónneho charakteru. A kde je teraz vlastne problém? Za veľký problém si môžme, určite si všetci uvedomujeme, že veľkým problémom je čierna práca v ubytovacích zariadeniach, v stravovacích zariadeniach, o čom hovorí aj inšpektorát práce, pretože v tomto obore v cestovnom ruchu našiel najviac pochybení a najviac čiernej práce po odbore stavebníctva. To znamená, že naozaj v zariadeniach cestovného ruchu pracuje veľmi veľa ľudí na čiernu prácu. A ako to zamestnávatelia riešia? Riešia to tým, že zamestnanci ako čašníci, kuchári, recepčné sú zamestnané na dohody. Sú zamestnané na dohody o vykonaní práce alebo pracovnej činnosti. Pri pracovnej činnosti sú zamestnaní napríklad na desať hodín týždenne. Teraz podľa toho, ako Slovenská národná strana navrhuje zmenu tohto zákona, by mohli títo ľudia pracovať až osem mesiacov a tvárili by sme sa, že je to sezónna práca, a zamestnávatelia by ich vlastne prepúšťali. V čom je ešte ďalší problém? Ďalší problém je v tom, že títo zamestnanci a zamestnávatelia nebudú platiť odvody na starobné poistenie a nebudú platiť odvody na, do fondu zamestnanosti po starom a nebudú mať nárok tým pádom na starobné dôchodky a nebudú mať nárok na podporu v nezamestnanosti. Prečo? Pretože, pretože bude sa uplatňovať odvodová odpočítateľná položka a každý zamestnávateľ to presne takto bude robiť. Preto mi príde, že vlastne tento návrh je asi pre kamarátov, pre súputníkov Slovenskej národnej strany, pre všetky reštauračné zariadenia, pre všetky ubytovacie zariadenia a doplatia na to naozaj zamestnanci týchto zariadení. Preto odporúčam, aby nebol schválený tento zákon. A ak sa vrátim ešte k tomu babráctvu a amaterizmu z vašej strany, tak to sú doložky vplyvov, ktoré boli predložené. Keď sa pozrieme na doložky vplyvov, tak táto doložka hovorí, že nebude existovať vplyv na rozpočet verejnej správy. Samotné ministerstvo financií vo svojom stanovisku uviedlo, že vplyv na rozpočet verejnej správy bude až niekoľko miliónov eur. A prečo? Pretože uplatnenie odvodovej odpočítateľnej položky bude znamenať, že zamestnanci a zamestnávatelia nebudú platiť odvody okrem nemocenského. Rovnako v doložke uvádzajú, že budú existovať vplyvy na podnikateľské prostredie a ministerstvo hospodárstva sa vyjadrilo, že tieto nie sú vyčíslené. Tak, páni a dámy zo Slovenskej národnej strany, naozaj takto sa zákony nepredkladajú. Zákony sa predkladajú tak, že vyčíslite vplyvy na podnikateľské prostredie, vyčíslite vplyvy na rozpočet verejnej správy a popri, a v podstate máte ešte aj ministerstvo, ktoré sa tomu venuje, tak máte ministerských úradníkov a vy ani neviete vypočítať doložky vplyvov. Zároveň uvádzate, že nebude to mať vplyvy na sociálne, nebudú sociál... vlastne budú pozitívne sociálne vplyvy, ale ja, naopak, tvrdím, že tam dochádza k negatívnemu sociálnemu vplyvu, a to práve kvôli tomu, že zamestnanci, ktorí budú pracovať v takýchto zariadeniach, nebudú mať nárok na starobné dôchodky a nebudú mať nárok na podporu v nezamestnanosti. Takže toľko k tomu, ako vlastne pristupuje Slovenská národná strana k predkladaniu zákonov. Naozaj som presvedčená, že to je zlý návrh zákona, že takýto zákon nemôžme prijať, lebo by sme poškodili zamestnancom z odvetvia cestovného ruchu a vlastne by sme pomohli len zamestnávateľom, ktorí nie sú korektní, ktorí nie sú ústretoví k svojim zamestnancom a ktorí chcú len legalizovať čiernu prácu. Ďakujem pekne.